**אלי עזור** (נולד ב-1958) הוא איש עסקים ישראלי, מו"ל של העיתונים "ג'רוזלם פוסט", "מעריב השבוע" וכתבי עת נוספים, בעלי וואלה! ובעל אחזקות נוספות בתחום התקשורת, בתעשיית הדלק מאובנים וכן של קבוצת מרקעי תקשורת, אשר בבעלותה גופי תקשורת רבים וכן חברת "מרקעים שילוט חוצות".

ביוגרפיה
--------

### ילדות וכתיבה

עזור נולד בתל אביב. אחותו הייתה העיתונאית אפרת עזור, ולהם שלוש אחיות נוספות. עזור למד בתיכון עירוני ט' ושיחק כדורגל בקבוצת גדנ"ע יהודה. הוא החל את הקריירה העיתונאית בגיל צעיר ככתב ספורט בעיתון חדשות הספורט ומאוחר יותר הצטרף לצוות כתבי הספורט של עיתון חדשות לאחר פגישה עם עורך מדור הספורט של העיתון, פיני זהבי. ב-1984 כתב יחד עם אורי מלמיליאן את הביוגרפיה שלו, "הנער מממילא".

### כניסתו בהשקעות לתחום התקשורת

בשנות התשעים רכש מחצית מהעיתון נובוסטי וכעבור כמה שנים השלים ורכש את כולו. באמצע שנות ה-90 קנה עזור ממפלגת העבודה את היומון "נאשה סטראנה" ורכש עוד חמישה שבועונים ברוסית.
עזור רכש את בית הדפוס, "הדפוס החדש", של העיתון על המשמר שנסגר.

בשנות התשעים הקים יחד עם פיני זהבי, עמיתו לשעבר, את חברת צ'רלטון שעוסקת ברכישת זכויות שידור לאירועי ספורט, ומשדרת את ערוצי ספורט 1 וספורט 2.

### העשור הראשון של המאה ה-21

בשנת 2000 רכש את השבועון "אנשים" ממשפחת אריסון וכן הקים את מקומון ירושלים ביחד עם אביב נקש, עיתון זה נסגר בשנת 2004. בסוף שנת 2004 רכש את עיתון ג'רוזלם פוסט מחברת הולינג'ר. בשנת 2007 הקים יחד עם דודי ויסמן את ישראל פוסט.

בשנת 2003 הוא רכש את 104.5FM רדיו צפון.

בדצמבר 2006 החל להוציא לאור את המגזין ביזנס פוסט שנסגר בינואר 2008 ובמקומו החל להפיץ את Wall Street Journal בישראל.

במאי 2007 הגיש תביעה בסך 5,000,000 ש"ח נגד חברת Canwest בטענת לשון הרע. לאחר כחמש שנים קיבל בית המשפט את התביעה בחלקה והורה לחברה הקנדית לשלם לעזור מיליון ש"ח.

בשנת 2008 רכשו דודי ויסמן ועזור את תחנת הרדיו אקו 99 FM.

באפריל 2009 קיבל זיכיון להפצת מגזין Forbes ישראל במקום חברת SBC. ביולי 2013 הועבר המגזין לקבוצת R&B מדיה.

בנובמבר 2009 הגיש תביעה נגד גילת רשתות לווין בסך 47 מיליון ש"ח בטענת אי קבלת עסקת מיזוג. באותה עת החזיק באחוז אחד ממניות החברה .

### הרחבת השקעותיו לתחומים נוספים

בדצמבר 2009 רכש מחברת בזק יחד עם מספר שותפים - בהם איש העסקים, משה בובליל - מגרש ליד כיכר המדינה תמורת 45 מיליון שקל למטרת בניית פרויקט מגורים בן 70 דירות.

בשנת 2010 דורג במקום ה-30 ברשימת האנשים המשפיעים בעולם התקשורת של "גלובס".

בשנת 2011 הצטרף לקבוצת אלון במיזם התקשורת הסלולרית שלה כמפעיל וירטואלי.

בסוף שנת 2012, בעקבות הטלטלות שעברו על העיתון "מעריב", הקים את העיתון "סופהשבוע" יחד עם כותבי מעריב לשעבר. מאוחר יותר העיתון מוזג לתוך עיתון מעריב. את החלק החדשותי של העיתון עורך גולן בר יוסף ואת המוסף עורך דורון כהן.

במהלך 2012 רכש את "קוסמופוליטן ישראל". כתב העת נסגר בדצמבר 2012.

בינואר 2013 דורג עזור במקום ה-11 ברשימת אנשי התקשורת המשפיעים של העיתון "גלובס".

בפברואר 2013 התווסף לקבוצה אתר אינטרנט חדשותי חדש www.thepost.co.il, שהפך עם הזמן לאתר "מעריב אונליין", maariv.co.il, המאגד תכנים מחברות הקבוצה ובפרט מהעיתונים "סופהשבוע", "ג'רוזלם פוסט" 103FM ו-99FM. עורך הראשי הוא דורון כהן. עורך האתר הוא אסף נחום (לשעבר עורך nrg).

באפריל 2014 אישר בית המשפט את מכירת "מעריב" לאלי עזור תמורת 4 מיליון שקלים. הממונה על ההגבלים העסקיים אישר את העסקה.

בשנת 2016 התמודד עזור מול האוליגרך דויד דווידוביץ' על רכישת גלובס, אך בהמשך משך את הצעתו.

בשנת 2018 הזרים עזור 10 מיליון ש"ח לערוץ 10 ובכך הפך לשותף זוטר בחברה.

ב-23 בנובמבר 2018 פורסם ב-TheMarker כי עזור משמש לעיתים גם כעורך המוזיקלי של תחנת הרדיו שבבעלותו, 103fm, תחת השם "אליהו בן יגאל".

באפריל 2021 פורסם שעזור רכש את ההחזקות של דלק קידוחים בתמר פטרוליום תמורת כמאה מיליון שקלים. הרכישה תכניס אל עזור לשוק הגז עם בעלות של 22.6% מתמר פטרוליום אשר מחזיקה 16.75% ממאגר הגז תמר.

חיים אישיים
-----------

עזור גרוש, ולו שתי בנות.

שליטה בחברות ישראליות
---------------------

אחזקותיו של עזור מתמקדות בתחום התקשורת, בו הוא שולט בקונגלומרט באמצעות חברות פרטיות רבות שבבעלותו. בין אחזקותיו הבולטות בתחום התקשורת נמצאים "ג'רוזלם פוסט", "מעריב"; רשת "המקומון"; תחנות הרדיו 103fm (רדיו ללא הפסקה), אקו 99 ו-צפון ללא הפסקה; וערוצי הספורט צ'רלטון. בסוף שנת 2020 אושרה מכירת וואלה! תקשורת לבעלותו של עזור תמורת 65 מיליון שקלים. מכירה זו תחזק את אחזוקתיו של עזור בתחום הדיגיטל שהתנקזו טרם הרכישה בעיקר לפעילות של מעריב אונליין ולאתרים של תחנות הרדיו.

להלן רשימה חלקית של החברות שבבעלותו:

| שם החברה | מטרת החברה |
| --- | --- |
| נובוסטי נידיילי בע"מ | הוצאה לאור של עיתונים, כתבי עת ופרסומים |
| ספורט 1 הפקות בע"מ | ערוצי תקשורת |
| פנקס ויצמן (א.ב.) בע"מ | ניהול נכסים |
| צ'רלטון כדורגל בע"מ | ערוץ ספורט 1 |
| רדיו ללא הפסקה (ניהול 2008) בע"מ | תחנות רדיו |
| רדיו ללא הפסקה בע"מ | תחנות רדיו |
| שבע תקשורת בע"מ | הוצאת עיתונים |
| אנשים 2006 (א.ת.) בע"מ | הוצאת עיתונים |
| א-ת כל קשר בע"מ | מערכות ביוב |
| ג'רוזלם פוסט בע"מ | הוצאת עיתונים |
| ג'רוזלם פוסט פובליקיישנס (2005) בע"מ | הוצאת עיתונים |
| ג'רוזלם ריפורט פבליקיישנס בע"מ | הוצאה לאור של מגזינים |
| ג'רוסלם פוסט אחזקות בע"מ | שירותים עסקיים |
| טל - גל מוצרי ספורט בע"מ | שירותי ניהול |
| ישראל פוסט מדיה ופרסום בע"מ | הדפסה והוצאה לאור של עיתונים |
| ספקטרום - טי.וי. גייד אינטרנשיונל בע"מ | מדריכים לתוכניות טלוויזיה: הוצאה לאור בלבד |
| רדיו הצפון החזקות בע"מ | תחנות רדיו |
| מרקעים שילוט חוצות בע"מ | שילוט חוצות |
| הדפוס החדש בע"מ | בית דפוס |
| מרקעי תקשורת בע"מ | פרסום וספורט |
| ניאוגיימס | פתרונות אינטרנט לחברות לוטו |
| האספייר | מערכות ושירותים עבור מפעילי אתרי הימורים וגיימינג אונליין |
| וואלה! תקשורת | פורטל האינטרנט וואלה! |
| תמר פטרוליום | החזקת מניות במאגר הגז תמר בים התיכון |

קישורים חיצוניים
----------------

* אתר למנויים בלבד נתי טוקר, שחקן חדש של "סופהשבוע": אלי עזור מנצל את נפילת "מעריב" עם 15 אלף מנויים, באתר TheMarker‏, 9 ביולי 2013
* אסף כרמל, ישראל כבר קטנה עליו, באתר הארץ, 30 בנובמבר 2004
* אורן פרסיקו, "לדרוש אחריות מהעיתונות", באתר העין השביעית, 21 ביוני 2012
* דוד אברהם‏, מהפכת עזור: סוגר את ה"קוסמופוליטן"; משקיע מיליונים במגזין החדש, באתר וואלה!‏, 29 בנובמבר 2012
* דוד אברהם‏, מושך בחוטים, בורח מהכותרות: מי אתה אלי עזור?, באתר וואלה!‏, 4 בספטמבר 2013
* אתר למנויים בלבד שוקי שדה, יוצא לאור: אלי עזור עובר לפריים טיים ומשתלט על התקשורת הישראלית, באתר TheMarker‏, 23 בנובמבר 2018

הערות שוליים
------------

1. ↑  תומר גנון, ‏משחק בונקר, באתר גלובס, 23 בדצמבר 2009
2. ↑  יונתן כיתאין, ‏שידורי הספורט: מי נגד מי - והאם הצרכן ישלם את המחיר?, באתר גלובס, 23 ביולי 2016
3. ↑  תדהמה בענף העיתונות: אלי עזור ומשפחת אספר הקנדית רכשו את "הג'רוזלם פוסט" ב-13.2 מיליון דולר במזומן באתר המרקר
4. ↑  אלי עזור ודודי ויסמן מקימים עיתון יומי חדש, שיחולק חינם באתר הארץ
5. ↑  אלי עזור יסגור את "ביזנס פוסט", באתר TheMarker‏, 2 בינואר 2008
6. ↑  בית המשפט המחוזי בתל אביב - יפו: אלי עזור נ' CanWest Global Communications Corp באתר נבו
7. ↑  אורן פרסיקו, "לדרוש אחריות מהעיתונות", באתר העין השביעית, 21 ביוני 2012
8. ↑  לי-אור אברבך, ‏עזור יוצא מ"פורבס" - המותג יישאר ב-R&B Media, באתר גלובס, 1 ביולי 2013
9. ↑  נדחתה תביעת ענק נגד דירקטורים בגילת באתר חדשות מחלקה ראשונה
10. ↑  הצבעת בעלי מניות בגילת באתר הבורסה לניירות ערך
11. ↑  פרוטוקול בית המשפט המחוזי בתל אביב באתר פסקי דין החלטות ופרוטוקולים
12. ↑  גלובס עיתון עסקים של ישראל ,100 המותגים המובילים בישראל, דירוג, על פי שווי כספי עסקים, קוקה קולה, יטבתה, אורנג, מיקרוסופט, סלקום יבמ HP, מרלבורו, אינטל, בנק הפועלים, לאומי, נוקיה, אל על, מקדונלס, נייקי, טויוטה, פלאפון, גילט, פולסווגן, ידיעות אחרונות מאזדה, פירמה - 100 המשפיעים 2010 - גלובס, באתר Globes
13. ↑  עסקים - שוק ההון nrg - ...אלי עזור מצטרף למיזם התקשורת של, באתר www.makorrishon.co.il
14. ↑  אתר למנויים בלבד נתי טוקר, ממחר: "סופהשבוע" של עזור ייבלע בתוך "מעריב", באתר TheMarker‏, 1 במאי 2014
15. ↑  דוד אברהם‏, עורכת מגזין קוסמופוליטן ישראל התפטרה, באתר וואלה!‏, 8 בפברואר 2012
16. ↑  דוד אברהם‏, עכשיו זה רשמי: ביהמ"ש אישר מכירת מעריב לאלי עזור, באתר וואלה!‏, 6 באפריל 2014
17. ↑  איתמר ב"ז, כונסי "גלובס": הצעות הרכש גבוהות הרבה יותר משווי העיתון, באתר העין השביעית, 9 בינואר 2017
18. ↑  אתר למנויים בלבד נתי טוקר, נסגר מכרז "גלובס": אלי עזור והאוליגרך דויד דווידוביץ' יתמודדו על רכישת העיתון, באתר TheMarker‏, 12 בדצמבר 2016
19. ↑  יואב סטולר, זריקת החייאה לערוץ 10: אלי עזור הזרים 10 מיליון שקל - והפך לשותף, באתר כלכליסט, 14 באוקטובר 2018
20. ↑  אתר למנויים בלבד שוקי שדה, יוצא לאור: אלי עזור עובר לפריים טיים ומשתלט על התקשורת הישראלית, באתר TheMarker‏, 23 בנובמבר 2018
21. ↑  אתר למנויים בלבד ישראל פישר, טייקון התקשורת אלי עזור רכש מתשובה את מניות הגז בתמר פטרוליום, באתר TheMarker‏, 28 באפריל 2021
22. ↑  אתר למנויים בלבד נתי טוקר, שחקן חדש של "סופהשבוע": אלי עזור מנצל את נפילת "מעריב" עם 15 אלף מנויים, באתר TheMarker‏, 9 ביולי 2013
23. ↑  אתר למנויים בלבד נתי טוקר, רשות התחרות אישרה את המיזוג בין וואלה למעריב, באתר TheMarker‏, 21 באוקטובר 2020